CELEX: 32019D0522(01)
Language: mt
Date: 2019-05-14 00:00:00
Title: Deċiżjoni ta’ Implimentazzjoni tal-Kummissjoni tal-14 ta’ Mejju 2019 dwar il-pubblikazzjoni f’Il-Ġurnal Uffiċjali tal-Unjoni Ewropea tal-applikazzjoni għall-approvazzjoni ta’ emenda mhux minuri fi speċifikazzjoni tal-prodott imsemmija fl-Artikolu 53 tar-Regolament (UE) Nru 1151/2012 tal-Parlament Ewropew u tal-Kunsill għall-isem “Crème d’Isigny” (DOP)

22.5.2019   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  C 176/7
               
            
         DEĊIŻJONI TA’ IMPLIMENTAZZJONI TAL-KUMMISSJONI
         tal-14 ta’ Mejju 2019
         dwar il-pubblikazzjoni f’Il-Ġurnal Uffiċjali tal-Unjoni Ewropea tal-applikazzjoni għall-approvazzjoni ta’ emenda mhux minuri fi speċifikazzjoni tal-prodott imsemmija fl-Artikolu 53 tar-Regolament (UE) Nru 1151/2012 tal-Parlament Ewropew u tal-Kunsill għall-isem “Crème d’Isigny” (DOP)
         (2019/C 176/05)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) Nru 1151/2012 tal-Parlament Ewropew u tal-Kunsill tal-21 ta’ Novembru 2012 dwar skemi tal-kwalità għal prodotti agrikoli u oġġetti tal-ikel (1), u b’mod partikulari l-Artikolu 50(2)(a) flimkien mal-Artikolu 53(2) tiegħu,
         Billi:
         
                     (1)
                  
                  
                     Franza bagħtet applikazzjoni għall-approvazzjoni ta’ emenda mhux minuri fl-ispeċifikazzjoni tal-prodott bl-isem ta’ “Crème d’Isigny” (DOP) skont l-Artikolu 49(4) tar-Regolament (UE) Nru 1151/2012. It-tibdil jinkludi bidla fl-isem minn “Crème d’Isigny” għal “Crème d’Isigny”/“Crème fraîche d’Isigny”.
                  
               
                     (2)
                  
                  
                     Skont l-Artikolu 50 tar-Regolament (UE) Nru 1151/2012, il-Kummissjoni eżaminat dik l-applikazzjoni u kkonkludiet li din tissodisfa l-kundizzjonijiet stabbiliti f’dak ir-Regolament.
                  
               
                     (3)
                  
                  
                     Sabiex ikunu jistgħu jintbagħtu avviżi ta’ oppożizzjoni skont l-Artikolu 51 tar-Regolament (UE) Nru 1151/2012, jenħtieġ li l-applikazzjoni għall-approvazzjoni ta’ emenda mhux minuri fl-ispeċifikazzjoni tal-prodott imsemmija fl-ewwel subparagrafu tal-Artikolu 10(1) tar-Regolament ta’ Implimentazzjoni tal-Kummissjoni (UE) Nru 668/2014 (2), fosthom id-Dokument Uniku emendat u r-referenza għall-pubblikazzjoni tal-ispeċifikazzjoni tal-prodott rilevanti, għall-isem irreġistrat “Crème d’Isigny” (DOP), tiġi ppubblikata f’Il-Ġurnal Uffiċjali tal-Unjoni Ewropea,
                  
               IDDEĊIDIET KIF ĠEJ:
         
            Artikolu uniku
            L-applikazzjoni għall-approvazzjoni ta’ emenda mhux minuri fl-ispeċifikazzjoni tal-prodott imsemmija fl-ewwel subparagrafu tal-Artikolu 10(1) tar-Regolament ta’ Implimentazzjoni tal-Kummissjoni (UE) Nru 668/2014, fosthom id-Dokument Uniku emendat u r-referenza għall-pubblikazzjoni tal-ispeċifikazzjoni tal-prodott rilevanti, għall-isem irreġistrat “Crème d’Isigny” (DOP), tinsab fl-Anness ta’ din id-Deċiżjoni.
            Skont l-Artikolu 51 tar-Regolament (UE) Nru 1151/2012, il-pubblikazzjoni ta’ din id-Deċiżjoni għandha tagħti d-dritt ta’ oppożizzjoni għall-emenda msemmija fl-ewwel paragrafu ta’ dan l-Artikolu fi żmien tliet xhur mid-data tal-pubblikazzjoni ta’ din id-Deċiżjoni f’Il-Ġurnal Uffiċjali tal-Unjoni Ewropea.
         
         
            Magħmul fi Brussell, l-14 ta’ Mejju 2019.
            
               
                  Għall-Kummissjoni
               
               Phil HOGAN
               
                  Membru tal-Kummissjoni
               
            
         
         
            (1)  ĠU L 343, 14.12.2012, p. 1.
         
            (2)  Ir-Regolament ta’ Implimentazzjoni tal-Kummissjoni (UE) Nru 668/2014 tat-13 ta’ Ġunju 2014 li jistabbilixxi regoli għall-applikazzjoni tar-Regolament (UE) Nru 1151/2012 tal-Parlament Ewropew u tal-Kunsill dwar skemi tal-kwalità għal prodotti agrikoli u oġġetti tal-ikel (ĠU L 179, 19.6.2014, p. 36).
      
      
         
            ANNESS
            APPLIKAZZJONI GĦALL-APPROVAZZJONI TA’ EMENDA MHUX MINURI GĦALL-ISPEĊIFIKAZZJONI TA’ DENOMINAZZJONI TA’ ORIĠINI PROTETTA JEW TA’ INDIKAZZJONI ĠEOGRAFIKA PROTETTA
            
               Applikazzjoni għall-approvazzjoni ta’ emenda skont l-ewwel subparagrafu tal-Artikolu 53(2) tar-Regolament (UE) Nru 1151/2012
            
            “CRÈME D’ISIGNY”
            
               Nru tal-UE: PDO-FR-0139-AM01 – 18.10.2017
            
            
               DOP ( X ) IĠP ( )
            
            1.   Grupp applikant u interess leġittimu
            
            
                        Syndicat Professionnel de Défense des Producteurs de Lait et Transformateurs de Beurre et Crème d’Isigny-sur-Mer – Baie des Veys
                     
                  
                        2, rue du docteur BOUTROIS – 14230 Isigny-sur-Mer
                     
                  
                        FRANCE
                     
                  
                        Tel. +33 231513310
                     
                  
                        Faks: +33 0231923397
                     
                  
                        Posta elettronika: ODG.beurrecremeisigny@isysme.com
                     
                  Kompożizzjoni: il-grupp huwa magħmul minn produtturi tal-ħalib u minn produtturi tal-butir. Għaldaqstant, għandu d-dritt leġittimu li jipproponi emendi.
            2.   Stat membru jew pajjiż terz
            
            Franza
            3.   Intestatura fl-ispeċifikazzjoni tal-prodott affettwata mill-emenda/i
            
            
                        —
                     
                     
                        ☒
                     
                     
                        Isem il-prodott
                     
                  
                        —
                     
                     
                        ☒
                     
                     
                        Deskrizzjoni tal-prodott
                     
                  
                        —
                     
                     
                        ☒
                     
                     
                        Żona ġeografika
                     
                  
                        —
                     
                     
                        ☒
                     
                     
                        Prova tal-oriġini
                     
                  
                        —
                     
                     
                        ☒
                     
                     
                        Metodu ta’ produzzjoni
                     
                  
                        —
                     
                     
                        ☒
                     
                     
                        Rabta
                     
                  
                        —
                     
                     
                        ☒
                     
                     
                        Tikkettar
                     
                  
                        —
                     
                     
                        ☒
                     
                     
                        Oħrajn [id-dettalji tad-dipartiment kompetenti tal-Istat Membru u tal-grupp applikant, id-dettalji tal-korp ta’ kontroll, rekwiżiti nazzjonali]
                     
                  4.   Tip ta’ emenda/i
            
            
                        —
                     
                     
                        ☐
                     
                     
                        Emenda fl-ispeċifikazzjoni tal-prodott ta’ DOP jew IĠP irreġistrata li ma tistax titqies bħala emenda minuri skont it-tielet subparagrafu tal-Artikolu 53(2) tar-Regolament (UE) Nru 1151/2012
                     
                  
                        —
                     
                     
                        ☒
                     
                     
                        Emenda fl-Ispeċifikazzjoni tal-prodott ta’ DOP jew IĠP irreġistrata, li għaliha ma jkunx ġie ppubblikat Dokument Uniku (jew ekwivalenti), li ma tistax titqies bħala minuri skont it-tielet subparagrafu tal-Artikolu 53(2) tar-Regolament (UE) Nru 1151/2012
                     
                  5.   Emenda/i
            
            5.1.   
                  Intestatura “Isem il-prodott”
               
            
            Il-kliem “Crème d’Isigny” ġie sostitwit minn “Crème d’Isigny” jew “Crème fraîche d’Isigny”.
            Ġiet proposta alternattiva għad-denominazzjoni “Crème d’Isigny”. Din tinvolvi l-użu tad-denominazzjoni “Crème fraîche d’Isigny”. Din id-denominazzjoni ilha tintuża għal bosta snin biex tindika prodotti li jidħlu taħt id-definizzjoni regolatorja tal-krema friska. L-emenda għaldaqstant tippermetti li tiġi standardizzata prattika ta’ bejgħ tal-krema friska. Il-krema friska hija krema li ma jkollha ebda pproċessar għajr il-pastorizzazzjoni u li tiġi ppakkjata fl-istess post tal-produzzjoni mhux iżjed minn 24 siegħa wara l-pastorizzazzjoni.
            5.2.   
                  Intestatura “Deskrizzjoni tal-prodott”
               
            
            Peress li l-Ispeċifikazzjoni tal-prodott li ġiet irreġistrata fl-1996 kienet tirrigwarda ż-żewġ prodotti “Beurre d’Isigny” u “Crème d’Isigny”, il-kapitolu dwar id-deskrizzjoni tal-prodott issa qed jiffoka biss fuq il-karatteristiċi tal-krema.
            Il-paragrafu:
            
               “Dawn iż-żewġ prodotti tal-ħalib għandhom karatteristiċi oriġinali. Huma għandhom kulur naturali isfar lewn iċ-ċfolloq. Huma fragranti u l-konsistenza tagħhom hija kremuża.”
            
            Huwa sostitwit b’dan:
            
               “Il-“Crème d’Isigny” hija krema pastorizzata ħelwa jew immaturata, tleqq, ta’ kulur avorju sa isfar ċar u b’kontenut minimu ta’ 35 gramma xaħam għal 100 gramma ta’ prodott.
               Il-“Crème d’Isigny” ħelwa hija likwida b’aromi lattiċi u kemmxejn ħelwin.
               Il-“Crème d’Isigny” immaturata hija magħquda, u tiddistingwi ruħha mit-togħma friska u ħelwa ta’ ħalib iżda kemmxejn qarsa.
               Il-“Crème fraîche d’Isigny” hija “Crème d’Isigny” li tkun ġiet ippastorizzata biss u ppakkjata fil-post ta’ produzzjoni fi żmien 24 siegħa wara.”
            
            Saret korrezzjoni rigward id-dehra tal-prodott: il-kulur “isfar lewn iċ-ċfolloq” tal-Ispeċifikazzjoni tal-Prodott fis-seħħ li kien attribwit aktar speċifikament għall-“Beurre d’Isigny” tneħħa.
            Ġiet miżjuda l-kelma “tleqq”, li tiddefinixxi aħjar id-dehra tal-krema.
            Barra minn hekk, kif deskritt fl-intestatura dwar il-metodu tal-produzzjoni fl-Ispeċifikazzjoni tal-Prodott fis-seħħ (“Il-kremi użati jridu jkunu għaddew minn trattament bis-sħana sanitarju limitat għall-pastorizzazzjoni”), id-deskrizzjoni tal-prodott issa turi biċ-ċar li hija krema pastorizzata.
            F’din il-parti ġie speċifikat ukoll li l-kontenut minimu ta’ xaħam fil-krema għandu jkun ta’ 35 gramma għal kull 100 gramma, għaliex da jingħad biss fl-intestatura dwar il-metodu ta’ produzzjoni tal-Ispeċifikazzjoni tal-prodott fis-seħħ.
            L-unika deskrizzjoni organolettika li tidher fl-Ispeċifikazzjonijiet tal-prodott fis-seħħ (“hija tfuħ u l-konsistenza tagħha hija kremuża”) kienet tidher wisq qasira u parzjalment żbaljata peress li ma kinitx tagħmel distinzjoni ċara bejn il-krema ħelwa u dik immaturata. B’hekk ġiet miżjuda deskrizzjoni organolettika għall-krema ħelwa u għall-krema mmaturata.
            Din l-emenda saret ukoll minflok il-kliem “Krema b’ħafna xaħam u kremuża, ta’ lewn isfar” fil-punt 3.2. tad-Dokument Uniku.
            5.3.   
                  L-Intestatura “Żona ġeografika”
               
            
            F’dak li jirrigwarda l-intestatura “Delimitazzjoni taż-żona ġeografika” ġew miżjuda l-proċessi kollha li jseħħu fiż-żona ġeografika. L-ismijiet tad-diversi muniċipalitajiet li jappartjenu għaż-żona ġeografika ġew aġġornati wkoll.
            Dawn l-emendi qegħdin jiċċaraw id-diversi proċessi u jaġġornaw il-lista ta’ muniċipalitajiet mingħajr madankollu ma jibdlu l-fruntieri taż-żona ġeografika.
            L-ippakkjar fiż-żona huwa inevitabbli. Għalhekk din l-operazzjoni trid issir mill-aktar fis possibbli wara l-produzzjoni, kemm biex tiġi evitata l-frodi (taħlit ta’ krema) kif ukoll biex tiġi evitata d-degradazzjoni tal-krema minħabba l-ossidazzjoni tax-xaħam waqt it-trasport fit-tul. Il-“crème d’Isigny” jew “crème fraîche d’Isigny” ħelwa tista’ madankollu tinġarr f’tank minn impjant għal ieħor fiż-żona ġeografika, iżda biss biex tiġi pproċessata fi krema mmaturata jew f’butir.
            5.4.   
                  L-intestatura “Prova tal-Oriġini”
               
            
            Fir-rigward tal-iżviluppi leġiżlattivi u regolatorji nazzjonali, id-dispożizzjoni tal-Ispeċifikazzjoni tal-Prodott li tirrigwarda l-intestatura dwar l-elementi li jagħtu prova li l-prodott joriġina miż-żona ġeografika” ġiet ikkonsolidata u tiġbor ir-rekwiżiti dikjarattivi u ż-żamma ta’ rekords relatati mat-traċċabbiltà tal-prodott u mal-monitoraġġ tal-kundizzjonijiet tal-produzzjoni.
            B’hekk ġew miżjuda diversi paragrafi, li jirrigwardaw:
            
                        —
                     
                     
                        id-dikjarazzjoni tal-identifikazzjoni tal-operaturi u l-obbligi varji oħrajn dikjarattivi li għandhom, fosthom dwar il-waqfien temporanju mill-produzzjoni (“dikjarazzjoni minn qabel tan-nuqqas ta’ intenzjoni ta’ produzzjoni” u “dikjarazzjoni minn qabel tal-issuktar tal-produzzjoni”);
                     
                  
                        —
                     
                     
                        iż-“żamma ta’ rekords” li tispeċifika l-obbligi ta’ dawk li jrabbu u li tindika d-dispożizzjonijiet nazzjonali fis-seħħ għall-produtturi tal-krema;
                     
                  
                        —
                     
                     
                        il-metodi ta’ kontroll diġà previsti mid-dispożizzjonijiet nazzjonali fis-seħħ: “Din il-proċedura kollha hija kkumplimentata minn eżamijiet analitiċi u organolettiċi mwettqa għal għarrieda u bit-teħid ta’ kampjuni minn prodotti ppakkjati lesti għall-bejgħ.”
                     
                  5.5.   
                  Intestatura “Metodu ta’ produzzjoni”
               
            
            L-Ispeċifikazzjoni tal-Prodott tispeċifika għadd ta’ punti dwar il-metodu ta’ produzzjoni sabiex tiddeskrivi aħjar il-kundizzjonijiet ta’ produzzjoni tal-ħalib u tal-ipproċessar tal-“Crème d’Isigny”. Dawn l-elementi jikkontribwixxu għat-tisħiħ tar-rabta maż-żona ġeografika.
            Ġew introdotti dispożizzjonijiet dwar l-immaniġġjar tal-merħla tal-ħalib, (razza, għalf,) b’mod li jirregolaw il-prattiki tradizzjonali.
            
               L-immaniġġjar tal-merħla
            
            Ġiet miżjuda d-definizzjoni tal-merħla tal-ħalib: “Għall-iskop ta’ din l-Ispeċifikazzjoni, merħla tfisser il-merħla tal-ħalib kollha ta’ azjenda komposta minn baqar li jipproduċu l-ħalib u baqar xotti.”
            
            Din id-dispożizzjoni tal-Ispeċifikazzjoni tal-Prodott għandha l-għan li tistabbilixxi b’mod ċar għal liema annimali jirreferi l-kliem “merħla tal-ħalib” u “baqar tal-ħalib”, u tippermetti li jiġi rregolat il-kontroll u tevita l-konfużjoni.
            Ġew miżjuda l-paragrafi li ġejjin:
            
               “Ir-ragħi tal-merħla għandu jseħħ għal mill-inqas seba’ xhur”.
            
            
               “Iż-żona ewlenija tal-għalf ta’ kull azjenda għandha tinkludi mill-inqas 50 % ħaxix. Il-baqar li jreddgħu għandu jkollhom kull waħda mill-inqas 3 500 metru kwadru ta’ mergħat (naturali, temporanji jew annwali) li 2 000 metru kwadru minnhom mirgħin jew mill-inqas 1 000 metru kwadru minnhom mirgħin u supplimentati b’għalf mill-ħaxix”.
            
            Ġie miżjud l-użu tal-konsum ta’ ħaxix (mergħat, ħuxlief, …), b’rabta mat-tradizzjoni tat-trobbija fuq il-ħaxix fiż-żona ġeografika, bl-għan li tiġi kkonfermata r-rabta bejn il-prodott u ż-żona ġeografika.
            
               Razza
            
            Ġew miżjuda l-paragrafi li ġejjin:
            
               “Il-ħalib minn kull ġbir li jasal għand il-produttur u li jservi biex tiġi prodotta l-“Crème d’Isigny” għandu jiġi minn merħla li mill-inqas 30 % minnha jkunu baqar tal-ħalib tar-razza tan-Normandija.”
            
            
               “Il-ġbir ifisser il-ħalib kollu miġbur u użat minn produttur fi żmien 48 siegħa.”
            
            Dawn l-elementi jippermettu li jiġi żgurat użu sinifikanti tal-ħalib tal-baqar tar-razza tan-Normandija għall-produzzjoni tal-“Crème d’Isigny”.
            Dawn l-elementi ġew miżjuda fil-punt 3.3 tad-Dokument Uniku.
            
               L-għalf tal-merħla
            
            Ġew miżjuda l-paragrafi li ġejjin:
            
               “80 % tar-razzjon bażiku tal-merħla, espress f’materja niexfa, għandu jkun ġej miż-żona ġeografika. Dan għandu jkun magħmul mill-foraġġi li ġejjin fil-forma friska jew ippreservata: ħaxix, qamħirrum, ċereali jew għelejjel li fihom il-proteina u li mhumiex żviluppati (pjanta sħiħa), tiben, alfalfa u pitravi tal-għalf, il-ħaxix tal-għeruq u l-polpa tal-pitravi mnixxfa.”
            
            
               “Il-ħaxix frisk jew ippreservat għandu jikkostitwixxi mill-inqas 40 % tar-razzjon ta’ ħuxlief espress f’materja niexfa, bħala medja matul il-minimu ta’ seba’ xhur ta’ ragħi. Fir-razzjon tal-foraġġ ta’ kuljum, il-proporzjon tiegħu ma jridx ikun inqas minn 20 % espress f’materja niexfa matul il-bqija tas-sena.”
            
            Dawn l-elementi għandhom l-għan li jikkonfermaw ir-rabta tal-prodott maż-żona ġeografika, permezz ta’ għalf tal-baqar tal-ħalib li fil-parti l-kbira tiegħu ġej miż-żona ġeografika. Barra minn hekk, sabiex tiġi definita aħjar in-natura tal-għalf użat, ġiet stabbilita lista pożittiva tal-foraġġi permessi.
            Dawn id-dispożizzjonijiet dwar id-dieta tal-merħla ġew miżjuda wkoll fil-punt 3.3 tad-Dokument Uniku..
            Ġie miżjud il-paragrafu li ġej: Il-konsum ta’ għalf addizzjonali għall-baqar tal-ħalib għandu jkun limitat għal 1 800 kg ta’ materja niexfa fis-sena għal kull baqra tal-merħla.”.
            Din ir-restrizzjoni tevita li dan l-għalf jingħata rwol wisq importanti fid-dieta u b’hekk tingħata preferenza lir-razzjon bażiku, li jiġi miż-żona ġeografika.
            Din id-dispożizzjoni ġiet miżjuda wkoll fil-punt 3.3 tad-Dokument Uniku.
            Ġie miżjud il-paragrafu li ġej:
            “Dawn li ġejjin huma pprojbiti fl-għalf bażiku kif ukoll bħala għalf supplimentari: il-kaboċċi, in-nevew, il-lift u l-kolza mqassma friska.
            Il-materja prima li ġejja hija pprojbita fl-għalf supplimentari, skont il-klassifikazzjoni tal-Anness C tar-Regolament UE Nru 68/2013 dwar il-Katalgu tal-materjali tal-għalf:
            
                        —
                     
                     
                        Żjut tal-palma, tal-karawett, tal-ġirasol u taż-żebbuġa fl-istat naturali jew l-isomeru tagħhom, (klassi 2.20.1)
                     
                  
                        —
                     
                     
                        Prodotti tal-ħalib u prodotti dderivati minnhom (klassi 8)
                     
                  
                        —
                     
                     
                        Prodotti tal-annimali terrestri u prodotti dderivati minnhom (klassi 9)
                     
                  
                        —
                     
                     
                        Ħut, annimali akkwatiċi oħrajn u prodotti derivati minnhom (klassi 10) ħlief għaż-żejt tal-fwied tal-merluzz.
                     
                  
                        —
                     
                     
                        Komponenti Mixxellanji (klassi 13) minbarra l-melassa tal-glukożju.
                     
                  Fl-aħħar nett huma pprojbiti l-urea u d-derivati tagħha, bħala addittivi nutrizzjonali definiti fl-Anness 1 għar-Regolament KE Nru 1831/2003 fuq l-addittivi għall-użu fl-għalf tal-annimali.”
            Għadd ta’ prodotti u materja prima huma pprojbiti fl-għalf tal-baqar li jkunu qed ireddgħu, minħabba li jaffettwaw ħażin il-karatteristiċi organolettiċi tal-ħalib.
            Dawn l-elementi varji ġew miżjuda fil-punt 3.3 tad-Dokument Uniku.
            Ġew miżjuda dispożizzjonijiet dwar id-diversi stadji tal-produzzjoni tal-krema biex jiddeskrivu aħjar il-prattiċi tradizzjonali.
            
               Ġbir u riċezzjoni tal-ħalib
            
            Ġie miżjud il-paragrafu li ġej:
            
               “Il-ġbir għandu jseħħ mhux aktar tard minn kull 48 siegħa wara l-ewwel ħlib. Il-ħalib miġbur mill-irziezet għandu jiġi ddepożitat direttament fl-impjant tal-ixkumar mingħajr trasbord. Mal-wasla, l-aċidità tal-ħalib mhux ipproċessat għandha tkun bejn 14 u 16° Dornic, jiġifieri b’pH ta’ bejn 6,6 u 6,85.”
            
            Il-ħin kemm idum maħżun il-ħalib użat fil-produzzjoni tal-“Crème d’Isigny” jew “Crème fraîche d’Isigny” huwa mmonitorjat biex jiġu evitati l-problemi ta’ degradazzjoni tal-materja prima fir-razzett. Barra minn hekk, għal traċċabilità aħjar, huwa speċifikat li t-trasbord tal-ħalib bejn l-azjendi u l-maħleb huwa pprojbit. Ġie introdott kriterju dwar l-aċidità tal-ħalib mhux ipproċessat biex jiġi żgurat li l-materja prima ma tiddegradax.
            Din id-dispożizzjoni ġiet miżjuda fil-punt 3.3 tad-Dokument Uniku.
            
               Preparazzjoni u ppakkjar
            
            Is-sentenza “Il-kremi jridu jkunu konformi mad-dispożizzjonijiet legali u regolatorji dwar il-merħla u l-krema tal-ħalib” tneħħiet peress li taqa’ taħt il-qasam regolatorju.
            
               Xkumar u pastorizzazzjoni
            
            Ġie miżjud il-paragrafu li ġej: “Il-ħin ta’ stennija massimu tal-ħalib qabel l-ixkumar għandu jkun 48 siegħa wara li jasal”.
            Dan l-element jgħin biex tiġi ppreservata l-kwalità tal-materja prima.
            Ġie miżjud il-paragrafu li ġej:
            
               “Qabel l-ixkumar, il-ħalib sħiħ miġbur jista’ jgħaddi minn stadju ta’ pre-pastorizzazzjoni f’temperatura ta’ 74 °C. Wara l-ixkumar, il-krema għandha tiġi pastorizzata f’temperatura ta’ bejn 86 u 95 °C għal 30 sa 180 sekonda.”
            
            B’hekk ġew spjegati l-istadji tal-pastorizzazzjoni li permezz tagħhom jinkiseb il-prodott.
            Il-paragrafu li ġej:
            
               “Dan it-trattament għandu jsir sa mhux aktar tard minn 36 siegħa wara li jintemm l-ixkumar tal-ħalib”.
            
            huwa sostitwit minn:
            
               “Dan l-aħħar trattament għandu jsir sa mhux aktar tard minn 36 siegħa wara li jintemm l-ixkumar tal-ħalib biex tiġi prodotta l-“Crème d’Isigny” ħelwa.”
            
            Ġie speċifikat il-ħin massimu permess bejn tmiem l-ixkumar u l-proċess tal-pastorizzazzjoni biex tinżamm il-kwalità tal-materja prima. Id-dettalji tal-ħinijiet tat-twettiq tal-istadji għal kull tip ta’ krema jippermettu wkoll li jiffaċilitaw il-kontroll tagħhom.
            Il-paragrafu li ġej:
            “L-użu tas-sustanzi li ġejjin għall-produzzjoni u l-bejgħ tal-“Crème d’Isigny”, huwa pprojbit:
            
                        —
                     
                     
                        kremi tax-xorrox jew tas-salmura, kremi rikostitwiti, iffriżati jew iffriżati malajr,
                     
                  
                        —
                     
                     
                        sustanzi kuluranti jew antiossidanti,
                     
                  
                        —
                     
                     
                        sustanzi deaċidifikanti biex inaqqsu l-aċidità tal-ħalib jew tal-krema,
                     
                  
                        —
                     
                     
                        kull ingredjent ieħor minbarra l-fermenti lattiċi speċifiċi.”
                     
                  Huwa sostitwit b’dan:
            
               “L-użu tal-krema tax-xorrox, tax-xorrox tal-butir, tal-krema rikostitwita, tal-krema ffriżata jew iffriżata malajr, ta’ sustanzi kuluranti jew antiossidanti, ta’ sustanzi deaċidifikanti biex inaqqsu l-aċidità tal-ħalib jew tal-krema, ta’ addittivi, ta’ aġenti tal-ipproċessar jew ta’ kwalunkwe ingredjent ieħor minbarra l-fermenti lattiċi, huwa pprojbit fil-produzzjoni tal-“Crème d’Isigny” ħelwa.”
            
            Il-lista tas-sustanzi pprojbiti għall-produzzjoni tal-“Crème d’Isigny” jew tal-“Crème fraîche d’Isigny” ġiet korretta u kompluta billi jingħad li x-xorrox tal-butir huwa pprojbit u li l-użu ta’ addittivi, ta’ aġenti tal-ipproċessar u ta’ kwalunkwe ingredjent ieħor minbarra l-fermenti lattiċi huwa wkoll ipprojbit. Il-projbizzjoni tal-użu tas-salmura tneħħiet peress li kienet żball fl-Ispeċifikazzjoni tal-Prodott fis-seħħ.
            
               Żieda ta’ fermenti u maturazzjoni
            
            Ġie miżjud il-paragrafu li ġej:
            
               “Biex issir il-“Crème d’Isigny” immaturata, il-“Crème d’Isigny” ħelwa għandha tittella’ għal temperatura bejn 12 u 23 °C biex jiġu miżjuda l-fermenti.
               Iż-żieda tal-fermenti fil-“Crème d’Isigny” ħelwa għandha ssir sa mhux aktar tard minn 72 siegħa wara li jintemm l-ixkumar u sa mhux aktar tard minn 96 siegħa wara l-wasla tal-ħalib.
               Il-maturazzjoni għandha ddum għal mill-inqas 12-il siegħa f’temperatura ta’ bejn12 u 23 °C.”
            
            Il-parametri tal-fażi tal-maturazzjoni ġew speċifikati biex il-prattiċi tradizzjonali jkunu rreġistrati.
            Ġie miżjud ukoll li l-krema għandha tiġi ppakkjata biss f’reċipjenti ta’ kapaċità massima ta’ 1 000 litru iżda li l-“Crème d’Isigny” ħelwa tista’ tiġi ttrasportata f’bettiji minn impjant għal ieħor fiż-żona ġeografika u esklussivament biex tiġi pproċessata fi “Crème d’Isigny” immaturata jew f’“Beurre d’Isigny”.
            Dawn l-elementi ġew miżjuda fil-punt 3.5 tad-Dokument Uniku.
            5.6.   
                  L-intestatura “Tikkettar”
               
            
            Il-paragrafi li ġejjin:
            
               ““Stiker li jkollha l-kliem”Crème d’Isigny - Appellation d’Origine Contrôlée”, għandha titwaħħal jew tiġi stampata fuq il-pakketti jew ir-reċipjenti, taħt ir-responsabbiltà tal-professjonist ikkonċernat.
               L-użu tal-kliem ġeografiku “Isigny” jew “Isigny-sur-Mer” jew ta’ kwalunkwe kelma oħra, grafika jew illustrazzjoni li tirreferi għal din iż-żona huwa pprojbit għall-bejgħ ta’ butir li ma jkunx ġie prodott, ippakkjat jew mibjugħ skont id-digriet tad-Denominazzjoni.”
            
            huma sostitwiti b’dan:
            
               “Kull kontenitur tal-“Crème d’Isigny” jew tal-“Crème fraîche d’Isigny” DOP li jinbiegħ għandu jkollu tikketta individwali li tkun tinkludi l-isem tad-denominazzjoni ta’ oriġini miktuba f’ittri li d-daqs tagħhom ikun ta’ mill-inqas żewġ terzi dak tal-akbar ittri li jidhru fuq it-tikketta.
               “Stiker li jkollha l-kliem”Crème d’Isigny jew “Crème fraîche d’Isigny” – Appellation d’Origine Protégée”, għandha titwaħħal jew tiġi stampata fuq il-pakketti jew ir-reċipjenti, taħt ir-responsabbiltà tal-professjonist ikkonċernat.
               Is-simbolu “DOP” tal-Unjoni Ewropea u l-istiker għandhom ikunu ħdejn xulxin jew wieħed fuq l-oħra, u ma jkunux separati minn xi kliem ieħor. Id-daqs minimu tad-denominazzjoni ta’ oriġini ma japplikax għall-istiker meta din id-denominazzjoni tkun diġà ppreżentata x’imkien ieħor fuq it-tikketta.
               It-tikketta għandha tinkludi b’mod partikolari l-indikazzjoni tal-kontenut ta’ xaħam għal kull 100 gramma ta’ prodott.”
            
            Dawn l-elementi jiċċaraw ir-rekwiżiti dwar l-identifikazzjoni tal-prodott.
            Id-dispożizzjoni dwar il-projbizzjoni tal-użu tal-kliem “Isigny” jew “Isigny-sur-mer” jew kwalunkwe kelma oħra, grafika jew illustrazzjoni oħra li tirreferi għal din iż-żona għal prodotti li ma jissodisfawx il-kundizzjonijiet stabbiliti fl-Ispeċifikazzjoni tal-prodott tneħħiet peress li ma tidħolx taħt l-Ispeċifikazzjoni tal-prodott.
            Dawn l-emendi saru fil-punt 3.6 tad-Dokument Uniku.
            5.7.   
                  L-intestatura “Rabta maż-żona ġeografika”
               
            
            L-intestatura “Rabta maż-żona ġeografika” inkitbet kollha mill-ġdid biex toħroġ b’mod aktar ċar l-evidenza tar-rabta bejn il-“Crème d’Isigny” u ż-żona ġeografika tagħha, mingħajr ma nbidlet is-sustanza tar-rabta. Din l-evidenza tenfasizza partikolarment il-kundizzjonijiet tal-produzzjoni tal-ħalib, u b’mod partikolari l-fatt li d-dieta bbażata fuq l-aħjar użu tal-ħaxix b’perjodu twil ta’ ragħa tagħmilha possibbli li jinkiseb xaħam tal-ħalib ta’ kwalità adattata għall-produzzjoni tal-krema li għaliha huwa meħtieġ għarfien partikolari. F’dan il-każ, ġiet imneħħija r-referenza għar-rikezza ta’ aċidu olejku fil-“Crème d’Isigny” peress li mhix meqjusa bħala speċifika.
            Il-punt “Speċifiċità taż-żona ġeografika” jinkludi l-fatturi naturali taż-żona ġeografika u l-fatturi umani permezz ta’ sinteżi tal-aspett storiku u b’enfasi fuq l-għarfien speċifiku. Il-punt “Speċifiċità tal-prodott” jenfasizza ċerti elementi introdotti fid-deskrizzjoni tal-prodott. Fl-aħħar nett, il-punt “Rabta kawżali” jispjega l-interazzjonijiet bejn il-fatturi naturali u umani u l-prodott.
            Din l-emenda saret ukoll fid-Dokument Uniku.
            5.8.   
                  L-intestatura “Oħrajn”
               
            
            L-indirizz tal-INAO ġie aġġornat.
            Id-dettalji ta’ kuntatt tal-grupp ġew aġġornati.
            Fl-intestatura “Referenzi għall-korp ta’ spezzjoni”, l-isem u d-dettalji ta’ kuntatt tal-istrutturi uffiċjali ġew aġġornati. Din l-intestatura ssemmi d-dettalji ta’ kuntatt tal-awtoritajiet ta’ kontroll kompetenti Franċiżi: L-Institut national de l’origine et de la qualité (INAO) u d-Direction générale de la concurrence, de la consommation et de la répression des fraudes (DGCCRF). Ġie miżjud ukoll li l-isem u d-dettalji tal-korp ta’ ċertifikazzjoni jistgħu jiġu kkonsultati fuq is-sit tal-INAO u fuq il-bażi tad-data tal-Kummissjoni Ewropea.
            Rigward l-intestatura “Rekwiżiti nazzjonali” fl-Ispeċifikazzjoni tal-Prodott ġiet introdotta tabella li tippreżenta l-punti ewlenin li għandhom ikunu kkontrollati u l-metodu ta’ valutazzjoni tagħhom. Tabella tippreżenta l-punti ewlenin li għandhom ikunu kkontrollati, il-valuri ta’ referenza tagħhom u l-metodu ta’ valutazzjoni tagħhom.
            DOKUMENT UNIKU
            
               “CRÈME D’ISIGNY”/“CRÈME FRAÎCHE D’ISIGNY”
            
            
               Nru tal-UE: PDO-FR-0139-AM01 – 18.10.2017
            
            
               DOP ( X ) IĠP ( )
            
            1.   Isem/Ismijiet
            
            “Crème d’Isigny”/“Crème fraîche d’Isigny”
            2.   Stat Membru jew pajjiż terz
            
            Franza
            3.   Deskrizzjoni tal-prodott agrikolu jew tal-oġġett tal-ikel
            
            3.1.   Tip ta’ prodott
            
            Klassi 1.4. Prodotti oħra li ġejjin mill-annimali (bajd, għasel, prodotti tal-ħalib minbarra l-butir, eċċ.)
            3.2.   Deskrizzjoni tal-prodott li għalih japplika l-isem f’(1)
            
            Il-“Crème d’Isigny”/“Crème fraîche d’Isigny” hija krema pastorizzata ħelwa jew immaturata, tleqq, ta’ kulur avorju sa isfar ċar u b’kontenut minimu ta’ 35 gramma xaħam għal 100 gramma ta’ prodott.
            Il-“Crème d’Isigny”/“Crème fraîche d’Isigny” ħelwa hija likwida b’aromi lattiċi u kemmxejn ħelwin.
            Il-“Crème d’Isigny”/“Crème fraîche d’Isigny” immaturata hija magħquda, u tiddistingwi ruħha mit-togħma friska u ħelwa tal-ħalib iżda kemmxejn qarsa.
            Il-“Crème fraîche d’Isigny” hija “Crème d’Isigny” li tkun ġiet ippastorizzata biss u ppakkjata fil-post tal-produzzjoni fi żmien 24 siegħa wara.”
            3.3.   Għalf (għall-prodotti li joriġinaw mill-annimali biss) u materja prima (għall-prodotti pproċessati biss)
            
            Biex tiġi ggarantita rabta stretta bejn it-territorju u l-prodott permezz ta’ dieta ta’ ħaxix speċifiku miż-żona ġeografika, il-baqar tal-ħalib jridu jirgħu għal mill-inqas seba’ xhur fis-sena, u kull r-razzett għandu jkollu mill-inqas 0,35 ettaru ta’ uċuħ ta’ ragħa għal kull baqra tal-ħalib li tinħaleb li mill-inqas 0,20 ettaru minnhom ikunu aċċessibbli mill-post fejn jinħalbu l-baqar, jew mill-inqas 0,10 ettari aċċessibbli mill-post fejn jinħalbu l-baqar issupplimentat b’għalf magħmul mill-ħaxix. Kull azjenda għandu jkollha żona għall-foraġġ prinċipali li tinkludi mill-inqas 50 % ħaxix.
            L-għalf tal-baqar tal-ħalib ma jistax jiġi kollu miż-żona ġeografika. Fil-fatt, il-proteini meħtieġa għall-baqar tal-ħalib mhux dejjem jistgħu jiġu pprovduti mill-uċuħ ikkultivati f’din iż-żona. Barra minn hekk ma jistax jiġi garantit is-sors tal-materja prima li tagħmel parti mill-għalf addizzjonali. 80 % tar-razzjon bażiku tal-merħla li jikkonsisti f’foraġġ huwa prodott fiż-żona ġeografika (ikkalkulat f’materja xotta u fis-sena). Meta wieħed iqis li r-razzjon bażiku jikkostitwixxi madwar 70 % tad-dieta totali tal-baqar tal-ħalib, il-proporzjon tal-għalf li ġej miż-żona huwa stmat li huwa mill-inqas 56 %.
            Il-ħaxix f’forom differenti jikkostitwixxi medja ta’ mill-inqas 40 % tar-razzjon bażiku waqt il-minimu ta’ seba’ xhur ragħa u mill-inqas 20 % kuljum il-bqija tas-sena. Iż-żieda ta’ għalf addizzjonali għandha tkun limitata għal 1 800 kg fis-sena għal kull baqra tal-merħla.
            Il-foraġġi awtorizzati huma: ħaxix, qamħirrum, ċereali jew għelejjel li fihom il-proteina u li mhumiex żviluppati (pjanta sħiħa), tiben, alfalfa (kollha f’forma friska jew ippreservata) u pitravi tal-għalf, il-ħaxix tal-għeruq u l-polpa tal-pitravi mnixxfa.
            Il-kaboċċi, in-nevew, il-lift u l-kolza mqassma friska, l-urea u d-derivati tagħha huma pprojbiti fir-razzjon bażiku kif ukoll fl-għalf addizzjonali.
            Il-materja prima li ġejja hija pprojbita fl-għalf addizzjonali:
            
                        —
                     
                     
                        Żjut tal-palma, tal-karawett, tal-ġirasol u taż-żebbuġa fl-istat naturali jew l-isomeru tagħhom
                     
                  
                        —
                     
                     
                        Prodotti tal-ħalib u prodotti derivati minnhom
                     
                  
                        —
                     
                     
                        Prodotti tal-annimali tal-art u prodotti derivati minnhom
                     
                  
                        —
                     
                     
                        Ħut, annimali akkwatiċi oħrajn u prodotti derivati minnhom ħlief għaż-żejt tal-fwied tal-merluzz.
                     
                  
                        —
                     
                     
                        Komponenti Mixxellanji minbarra l-melassa tal-glukożju.
                     
                  Għand il-produttur, il-ħalib ta’ kull ġbir li jservi għall-produzzjoni tal-“Crème d’Isigny”/“Crème fraîche d’Isigny” għandu jiġi minn merħla li mill-inqas 30 % minnha jkunu baqar tal-ħalib tar-razza tan-Normandija, bil-ġbir ifisser il-ħalib kollu miġbur u użat minn produttur fi żmien 48 siegħa.
            Il-ġbir għandu jseħħ mhux aktar tard minn kull 48 siegħa wara l-ewwel ħlib. Il-ħalib miġbur mill-irziezet għandu jiġi ddepożitat direttament fl-impjant tal-ixkumar mingħajr trasbord. Mal-wasla, l-aċidità tal-ħalib mhux ipproċessat għandha tkun bejn 14 u 16° Dornic, jiġifieri b’pH ta’ bejn 6,6 u 6,85.
            3.4.   Passi speċifiċi fil-produzzjoni li jridu jsiru fiż-żona ġeografika ddefinita
            
            Il-produzzjoni tal-ħalib u tal-krema għandha ssir fiż-żona ġeografika delimitata kif deskritt fil-punt 4.
            3.5.   Regoli speċifiċi dwar it-tqattigħ, it-tħakkik, l-ippakkjar, eċċ.
            
            L-ippakkjar tal-krema għandu jsir fiż-żona ġeografika. Fil-fatt l-ippakkjar tal-kremi huwa operazzjoni importanti ħafna għaż-żamma tal-kwalità tal-prodotti peress li x-xaħam huwa sensittiv għall-ossidazzjoni. Għaldaqstant l-ippakkjar irid isir malajr wara li tintemm il-produzzjoni. B’hekk l-operazzjoni ssir fiż-żona ġeografika delimitata li tidher fil-punt 4 f’reċipjenti b’kapaċità massima ta’ 1 000 litru.
            3.6.   Regoli speċifiċi dwar it-tikkettar
            
            Kull kontenitur tal-“Crème d’Isigny”/“Crème fraîche d’Isigny” li jinbiegħ għandu jkollu tikketta individwali li tkun tinkludi l-isem tad-denominazzjoni ta’ oriġini miktuba f’ittri li d-daqs tagħhom ikun ta’ mill-inqas żewġ terzi dak tal-akbar ittri li jidhru fuq it-tikketta.
            Stiker li jkollha l-kliem “Crème d’Isigny”/“Crème fraîche d’Isigny” – “Appellation d’Origine Protégée”, għandha titwaħħal jew tiġi stampata fuq il-pakketti jew ir-reċipjenti taħt ir-responsabbiltà tal-professjonist ikkonċernat.
            Is-simbolu “DOP” tal-Unjoni Ewropea u l-istiker għandhom ikunu ħdejn xulxin jew wieħed fuq l-oħra, u ma jkunux separati minn xi kliem ieħor. Id-daqs minimu tad-denominazzjoni ta’ oriġini ma japplikax għall-istiker meta din id-denominazzjoni tkun diġà ppreżentata x’imkien ieħor fuq it-tikketta.
            It-tikketta għandha tinkludi b’mod partikolari l-indikazzjoni tal-kontenut ta’ xaħam għal kull 100 gramma ta’ prodott.
            4.   Deskrizzjoni fil-qosor taż-żona ġeografika
            
            Iż-żona ġeografika delimitata hija mifruxa fit-territorju tal-muniċipalitajiet u d-dipartimenti li ġejjin:
            
               Id-dipartiment tal-Calvados (82 muniċipalità):
            
            Canton de Bayeux, il-muniċipalitajiet kollha minbarra Chouain, Condé-sur-Seulles, Ellon, Esquay-sur-Seulles, Juaye-Mondaye, Le manoir, Manvieux, Ryes, Tracy-sur-Mer, Vaux-sur-Seulles, Vienne-en-Bessin.
            Canton de Trévières, il-muniċipalitajiet kollha minbarra La Bazoque, Cahagnolles, Cormolain, Foulognes, Litteau, Planquery, Sainte-Honorine-de-Drucy, Sallen.
            
               Id-dipartiment ta’ la Manche (93 muniċipalità):
            
            Canton d’Agon-Coutainville, il-muniċipalitajiet ta’ Auxais, Feugères, Gonfreville, Gorges, Marchésieux, Nay, Périers, Raids, Saint-Germain-sur-Sèves, Saint-Martin-d’Aubigny, Saint-Sébastien-de-Raids.
            Canton de Bricquebec, il-muniċipalitajiet ta’ Etienville, Les Moitiers-en-Bauptois, Orglandes.
            Canton de Carentan-les-Marais, il-muniċipalitajiet kollha.
            Canton de Créances, il-muniċipalitajiet ta’ Montsenelle (it-territorji tal-muniċipalitajiet l-antiki ta’ Coigny, Prétot-Sainte-Suzanne, Saint-Jores biss), Le Plessis-Lastelle.
            Canton de Pont-Hébert, il-muniċipalitajiet kollha minbarra Bérigny, Saint-André-de-l’Epine, Saint-Georges-d’Elle, Saint-Germain-d’Elle, Saint-Pierre-de-Semilly.
            Canton de Saint-Lô-1, il-muniċipalitajiet kollha minbarra Agneaux, Le Lorey, Marigny-Le-Lozon (it-territorju tal-muniċipalità antika ta’ Lozon biss), Le Mesnil-Amey, Saint-Gilles, Saint-Lô.
            Canton de Valognes, il-muniċipalitajiet kollha minbarra Brix, Huberville, Lestre, Lieusaint, Montaigu-la-Brisette, Saint-Germain-de-Tournebut, Saint-Joseph, Saint-Martin-d’Audouville, Saussemesnil, Tamerville, Valognes, Vaudreville, Yvetot-Bocage.
            5.   Rabta maż-żona ġeografika
            
            Iż-żona ġeografika tal-produzzjoni tal-“Crème d’Isigny”/“Crème fraîche d’Isigny” għandha forma ta’ nofs qamar magħmul minn art sedimentarja, b’altitudni baxxa (< 50 m). Din il-medda ta’ art, imsejħa Col du Cotentin, tifforma unità ġeoloġika notevoli ffurmata minn mil-livell tal-baħar jogħla u jirtira. Wieħed isib żewġ żoni distinti, dik tal-“Bas Pays” iffurmata mill-artijiet mistagħdra kostali u alluvjali niexfa iżda li jistgħu jiġu mgħarrqa, u dik tal-“Haut Pays”, art imsaġġra ffurmata minn wita u gżejjer tal-franka u għoljiet tat-tafal u taċ-ċagħaq fil-Lvant. Waħda mill-karatteristiċi prinċipali tal-ħamrija ġejja mill-ammont kbir ta’ alluvjonijiet tal-baħar (tangues) u dawk fluvjali li jinsabu l-aktar fil-Baie des Veys u fil-widien tax-xmajjar li jispiċċaw fiha.
            Il-klima tal-Col du Cotentin, b’madwar 800 mm xita u aktar minn 170 jum ta’ xita mqassma tajjeb tul is-sena, temperaturi friski fis-sajf u xtiewi mhux daqstant ħorox, u b’inqas varjanzi fil-meded ta’ temperaturi milli f’Saint-Lô jew f’Caen, hija deskritta bħala klima oċeanika moderata. Din il-klima umda, imċajpra u moderata hija omoġenea minħabba n-nuqqas ta’ muntanji. L-influwenza oċeanika hija riflessa wkoll fl-ammont ta’ sprej tal-melħ tal-baħar li jxarrab il-bwar.
            Il-Col du Cotentin huwa wieħed mir-reġjuni tal-mergħat tan-Normandija li kien jeżisti qabel il-mewġa ta’ konverżjoni ta’ art maħduma fi bwar li bdiet fl-1800 fin-Normandija. Dawk li jrabbu biddlu r-reġjun ta’ Isigny f’territorju ta’ mergħat prestiġġjuż deskritt mill-Association Normande fl-1874 bħala “mergħat opulenti, tabilħaqq nixxiegħat ta’ krema u ta’ butir”.
            Min-nofs is-seklu 19, dawk li jrabbu l-annimali fil-Cotentin bdew jipproteġu l-purità tar-razza Cotentine li kellha ssir ir-razza prinċipali tar-razza tan-Normandija, l-aktar minħabba l-abbiltajiet għall-ħalib li kellha din ir-razza lokali. Iżda dan l-istatus ta’ “benniena tar-razza” ippenalizza lil dawk li jrabbu l-annimali tal-lokal li damu biex jibbenefikaw mill-avvanzi fl-inseminazzjoni artifiċjali u daru għar-razza produttiva u omoġenja Prim’Holstein.
            Mal-valur tal-ħaxix mogħti mill-merħla tal-ħalib, il-popolazzjoni tal-Col du Cotentin malajr assoċjat il-valur tal-ħalib permezz tal-produzzjoni u l-bejgħ tal-krema.
            Illum il-mergħat għadhom il-bażi tad-dieta tal-baqar tal-ħalib li jirgħu l-ħaxix fihom għal mill-inqas seba’ xhur, u li jikkunsmawh f’forma portabbli matul il-bqija tas-sena. L-affezzjoni tal-produtturi għar-razza tan-Normandija, li hija razza eċċellenti għall-kremi, bis-saħħa ta’ ħalib xaħmi ħafna u mimli proteini, tippermetti li din tinżamm fiż-żona ġeografika fi proporzjon sinifikanti. Il-produtturi jużaw għarfien relatat speċjalment mal-maturazzjoni bijoloġika tal-krema.
            Il-“Crème d’Isigny”/“Crème fraîche d’Isigny” hija kremuża u lixxa, likwida fil-każ tal-krema ħelwa u magħquda fil-każ tal-krema mmaturata. Hija għandha kontenut ta’ mill-inqas 35 gramma xaħam għal kull 100 gramma ta’ prodott u kontenut konsiderevoli ta’ jodju u mikronutrijenti. B’kulur l-avorju sa isfar ċar u tleqq hija tiżviluppa riħa fina, speċjalment ta’ ħalib, perfettament perċettibbli. Il-konsistenza fil-ħalq hija fluwida, b’togħma friska, pjaċevoli u ħelwa u kemmxejn qarsa fil-każ tal-krema mmaturata.
            Is-sitwazzjoni ġeografika (qrib il-baħar) u l-morfoloġija (l-assenza ta’ muntanji) taż-żona ġeografika tikkawża t-tqassim regolari tax-xita matul is-sena u t-temperaturi moderati, anki fix-xitwa. Dawn l-elementi jiffavorixxu l-iżvilupp ta’ ħaxix matul is-sena kollha kif ukoll tul il-perjodu twil ta’ ragħa tal-annimali. Il-ħamrija taflija u tal-franka, b’sedimenti tal-baħar reċenti, mogħnija b’ħafna minerali, tiġġenera abbundanza ta’ ħaxix filwaqt li t-trab ġulġlieni li jiksi l-“Haut-Pays” huwa regolatur tal-ilma li jiffavorixxi tkabbir regolari tal-ħaxix.
            Il-kwalità tax-xaħam tal-ħalib taż-żona ġeografika ġejja mit-taħlita tal-provvista ta’ ħaxix, li tagħti l-kwalitajiet organolettiċi speċifiċi tad-denominazzjoni u l-kremożità mistennija, u ż-żieda ta’ foraġġi aktar enerġetiċi, li jiffavorixxu l-produzzjoni ta’ globuli kbar tax-xaħam li jgħinu biex jiġu stabbiliti l-komposti aromatiċi tal-ħalib prodotti mill-ħaxix.
            Il-“Crème d’Isigny”/“Crème fraîche d’Isigny” hija għalhekk ikkaratterizzata mill-użu ottimali tal-ħaxix taż-żona b’perjodu twil ta’ ragħa għall-merħla tal-ħalib u b’distribuzzjoni ta’ foraġġ ippreservat fix-xitwa flimkien ma’ provvista ta’ tipi oħrajn ta’ foraġġi. Fil-fatt it-trasport tal-foraġġi mill-Bas-Pays lejn l-Haut-Pays u l-preservazzjoni tagħhom hija prattika tradizzjonali minħabba l-ġeografija tal-irziezet li ġeneralment jinsabu fl-Haut-Pays, imma għandhom ukoll mergħat fil-Bas-Pays.
            Din id-dieta tal-bhejjem, li parti minnhom hija tar-razza tan-Normandija, tirriżulta f’ħalib ta’ kwalità li x-xaħam tiegħu jagħti lill-prodott il-konsistenza kremuża eċċellenti tiegħu.
            Iż-żamma tal-użanzi ta’ produzzjoni tradizzjonali li jimponu ż-żieda ta’ fermenti u l-maturazzjoni bijoloġika biss iżda jeskludu pereżempju l-użu tal-krema rikostitwita, ta’ sustanzi deaċidifikanti jew kwalunkwe ingredjent ieħor jew addittiv, tgħin ħafna biex jinżammu u jiġu espressi l-karatteristiċi speċifiċi tal-materja prima li ġejja mill-merħliet tal-ħalib.
            
               Referenza għall-pubblikazzjoni tal-Ispeċifikazzjoni tal-Prodott
            
            (it-tieni subparagrafu tal-Artikolu 6(1), ta’ dan ir-Regolament)
            https://info.agriculture.gouv.fr/gedei/site/bo-agri/document_administratif-ba1010a1-bc3a-4468-a1d2-7578d8fd5494